NPP พุ่งกระฉูด19% หลังมีแผนขายเพิ่มทุนให้ Asia Alpha Equity Fund 1 เข้าถือหุ้นราว 24.9%
NPP พุ่ง19% หลังมีแผนขายเพิ่มทุนให้ Asia Alpha Equity Fund 1 เข้าถือหุ้นราว 24.9% ช่วงปลายเดือนมี.ค. พร้อมเล็งเปลี่ยนชื่อบริษัทเป็น บมจ.เอ็นพีพี (ประเทศไทย) โดย ณ เวลา 10.46 น. อยู่ที่ระดับ 1.02 บาท บวก 0.16 บาท หรือ 18.60% ด้วยมูลค่าซื้อขาย 38.42 ล้านบาท
23 ม.ค. 2561

ผู้สื่อข่าวรายงานว่า บริษัท นิปปอน แพ็ค (ประเทศไทย) จำกัด (มหาชน) หรือ NPP ณ เวลา 10.46 น. อยู่ที่ระดับ 1.02 บาท บวก 0.16 บาท หรือ 18.60% ด้วยมูลค่าซื้อขาย 38.42 ล้านบาท  ราคาหุ้นพุ่งแรงในรอบเกือบ 1 ปี โดยนับตั้งแต่หุ้นยืนที่ระดับ 1.05 บาท เมื่อวันที่ 28 ก.พ.60

บริษัทแจ้งว่า ที่ประชุมคณะกรรมการบริษัทเมื่อวานนี้ (22 ม.ค.) อนุมัติการเพิ่มทุนจดทะเบียนเป็น 2.06 พันล้านบาท จากเดิมที่ 1.66 พันล้านบาท โดยออกหุ้นใหม่จำนวน 400 ล้านหุ้น พาร์หุ้นละ 1 บาท เสนอขายหุ้นละ 0.70 บาท รวมเป็นเงินทั้งสิ้น 280 ล้านบาท จัดสรรให้แก่บุคคลในวงจำกัด (PP) คือ Asia Alpha Equity Fund 1 ซึ่งเป็นกองทุนย่อยของ Asia Alpha Equity Master Fund ที่จดทะเบียนในประเทศสิงคโปร์ โดยมี Banjaran Asset Management Pte.Ltd. เป็นผู้จัดการกองทุน และเน้นการลงทุนในธุรกิจอาหารและเครื่องดื่ม เกษตรกรรม เภสัชภัณฑ์ และอุตสาหกรรมการผลิตในภูมิภาคเอกเชียตะวันออกเฉียงใต้
ทั้งนี้ คาดว่าการเสนอขายหุ้นเพิ่มทุนดังกล่าวจะเกิดขึ้นในช่วงปลายเดือนมี.ค.ซึ่งภายหลังการเสนอขายหุ้นดังกล่าวต่อ Asia Alpha Equity Fund 1 แล้วจะทำให้ Asia Alpha Equity Fund 1 เข้ามาถือหุ้นคิดเป็น 24.9% ของทุนจดทะเบียน โดย Asia Alpha Equity Fund 1 จะไม่ส่งตัวแทนเข้าเป็นกรรมการ และ/หรือผู้บริหารของบริษัท ดังนั้น จึงยังไม่มีหน้าที่ต้องทำคำเสนอซื้อหุ้นทั้งหมดของบริษัท ขณะที่จะต้องปฏิบัติตามเกณฑ์ห้ามขายหุ้น (silent period) โดยมีกำหนดระยะเวลาห้ามขายหุ้นเพิ่มทุนทั้งหมดภายใน 1 ปี
บริษัทมีแผนนำเงินที่ได้จากการระดมทุนไปใช้เป็นเงินทุนสำหรับการขยายกิจการ อีกทั้งยังมีเครือข่ายพันธมิตรทางธุรกิจเพิ่มมากขึ้น ซึ่งจะช่วยต่อยอดธุรกิจในอนาคตของบริษัท
นอกจากนี้คณะกรรมการบริษัทยังอนุมัติให้เสนอต่อที่ประชุมผู้ถือหุ้นเพื่อพิจารณาอนุมัติการเปลี่ยนแปลงชื่อและตราประทับของบริษัท โดยจะเปลี่ยนชื่อบริษัทเป็น บมจ.เอ็นพีพี (ประเทศไทย)